敘事感恩上狄右丞
作者：鄭谷
朝代：唐

paragraphs: 昔歲曾投贄，關河在左馮。
庾公垂顧遇，王粲許從容。
首薦叨殊禮，全家寓近封。
白樓陪寫望，青眼感遭逢。
顧念梁間燕，深憐澗底松。
嵐光蓮嶽逼，酒味菊花濃。
寇難旋移國，漂離幾聽蛩。
半生悲逆旅，二紀間門墉。
蜀雪隨僧蹋，荆煙逐雁衝。
凋零歸兩鬢，舉止失前蹤。
得事雖甘晚，陳詩未肯慵。
邇來趨九仞，又伴賞三峯。
棲託情何限，吹噓意數重。
自茲儔侶內，無復歎龍鍾。